paragraph_text: Na temelju Högelmüllerovih crteža, a ima ih 24, V.X.Saudmann načinio je litografije koje je otisnuo L.T. Neumann oko 1847. Litografije su najprije objavljene u sveščićima, a onda su objedinjene u mapu pod nazivom „Sjećanje na Dalmaciju” (izvorno: Erinnerungan Dalmatien), izdane u Beču 1845. godine. Mapa sadržava vedute koje prikazuju: Zadar, Knin, Sinj, Kaštel Lastvu (Crna Gora), Obrovac, Šibenik, Split (dva prikaza i posebno Peristil), Šibenik i Tvrđava s. Nikole, Trogir, Dubrovnik (dva prikaza), Grab, Cavtat, Hvar, Imotski, S.Stefan, Omiš, Kotor, Samostan Stanjevići iznad Budve, župnu crkvu u Dobroti i Miločer. Högelmüllerova mapa s hvalospjevom je dočekana u Danici Horvatsko-slavonsko-dalmatinskoj 1847. i inspirirala autora prikaza F.C.Weidmanna za jedan od prvih tekstova onog što danas zovemo turističkom promidžbom.